Ռասմուս Բենգտսոն

**Ռասմուս Բենգտսոն** (, ), շվեդ ֆուտբոլիստ, կենտրոնական պաշտպան։

## Կարիերա
### Ակումբ
Մալմյոյի երիտասարդական համակարգի սան լինելով՝ նա 2006 թվականին վարձավճարով տեղափոխվել է «Տրելեբորգ»։ 2006 թվականի մրցաշրջանում «Տրելեբորգը» զբաղեցրել է երկրորդ լիգայում առաջին տեղը և հասել է Ալսվենսկան, որից հետո ակումբը գնել է Բենգտսոնի տրանսֆերը։

2009 թվականի օգոստոսին 500,000 եվրոյի դիմաց տեղափոխվել է «Հերտա», իսկ պայմանագիրը նախատեսված էր 3 տարվա համար։ Բունդեսլիգայում նորամուտը նշել է 2009 թվականի սեպտեմբերի 12-ին՝ «Մայնցի» դեմ խաղում։ «Հերտան» պարտվել է 2-1 հաշվով, իսկ Բենգտսոնը խաղացել է ամբողջ 90 րոպեն։ Մինչև սեպտեմբերի վերջը Արնե Ֆրիդրիխի հետ կազմում էր կենտրոնական պաշտպանների հիմնական զույգը։ Երկու անգամ «Kicker» ամսագրի կողմից ստացել է հնարավոր ամենավատ գնահատականը։ Այն բանից հետո, երբ Ֆրիդհելմ Ֆիգելը փոխարինել է Լյուսիեն Ֆավրեին «Հերտայի» գլխավոր մարզչի պաշտոնում, Բենգսսոնը կորցրել է իր տեղը կազմում: 2009 թվականի նոյեմբերի սկզբին վնասվածք է ստացել և շարքից դուրս է մնացել մինչև 2010 թվականի հունվարը։ Նրա վերջին խաղը «Հերտայի» կազմում տեղի է ունեցել 2010 թվականի մարտի 27-ին՝ Դորտմունդի «Բորուսիաի» դեմ։

2010 թվականի հուլիսի 9-ին եռամյա պայմանագիր է կնքել հոլանդական «Տվենտե» ակումբի հետ։ «Տվենտեում» Բենգտսոնը ստիպված է եղել մրցել մեկնարկային կազմում տեղի համար՝ արդեն իսկ կայացած կենտրոնական պաշտպանների զույգի՝ Պետեր Վիսգերհոֆի և Դուգլասի հետ, և մինչև 2012/13 մրցաշրջանը Բենգտսոնը ծառայել է որպես նրանց պահեստային խաղացող։ Նա իր նորամուտը «Տվենտեի» կազմում նշել է 2010 թվականի սեպտեմբերի 22-ին՝ «Կապել» սիրողական ակումբի դեմ Հոլանդիայի գավաթի խաղում։  2010 թվականի հոկտեմբերի 20-ին Չեմպիոնների լիգայի «Վերդեր Բրեմենի» դեմ խաղում 24-րդ րոպեին Բենգտսոնը փոխարինել է վնասվածք ստացած Վիսգերհոֆին։ Դա Բենգտսոնի առաջին Չեմպիոնների լիգայի խաղն է եղել և երկրորդը՝ «Տվենտեի» կազմում։ Նորամուտը Հոլանդիայի առաջնությունում նշել է 2010 թվականի հոկտեմբերի 24-ին՝ ԱԴՕ Դեն Հաագի դեմ խաղում։ 2012 թվականի մարտի 26-ին երկարաձգել է պայմանագիրը «Տվենտեի» հետ մինչև 2015 թվականը։ 2012/13 մրցաշրջանում Դուգլասի հետ միասին սկսել է պարբերաբար հայտնվել մեկնարկային կազմում։ Արտասահմանյան կարիերայի առաջին գոլը խփել է 2012 թվականի հոկտեմբերի 4-ին՝ Եվրոպա լիգայի «Հելսինգբորգի» դեմ արտագնա խաղում (Մալմյոյի և Տրելեբորգի հիմնական մրցակիցները)։ Իր առաջին գոլը Հոլանդիայի առաջնությունում խփել է 2013 թվականի ապրիլի 21-ին՝ «*VVV-Venlo»* դեմ խաղում։ Ուղիղ մեկ շաբաթ անց խփել է իր երկրորդ գոլը Հոլանդիայի առաջնությունում՝ NEC-ի դեմ խաղում։ 2013 թվականի հուլիսի 31-ին «Տվենտեի» մարզիչ Միշել Յանսենը հայտարարել է, որ վնասվածք ստացած Վաուտ Բրամայի բացակայության դեպքում Բենգտսոնը կծառայի որպես թիմի ավագ։ 2013 թվականի ամռանը Դուգլասը լքել է «Տվենտեն», ուստի 2013/14 մրցաշրջանում Բենգտսոնը խաղացել է դանիացի Անդրեաս Բյելանդի հետ զույգով։ 2013/14 առաջնության առաջին 8 տուրերում խփել է 4 գոլ։

### Ազգային հավաքականում
Նա խաղացել է Շվեդիայի մինչև 21 տարեկանների ազգային հավաքականում։ Իր նորամուտը նշել է մինչև 21 տարեկանների հավաքականի կազմում 2008 թվականի փետրվարի 6-ին՝ Պորտուգալիայի դեմ ընկերական խաղում։ Մասնակցել է 2009 թվականի Եվրոպայի երիտասարդական առաջնությանը՝ խաղալով բոլոր 4 խաղերը։

2009 թվականի հունվարի 9-ին Լարս Լագերբեկը Բենգտսոնին կանչել է Շվեդիայի ազգային հավաքական՝ հունվարյան ամենամյա շրջագայության համար, որին մասնակցում էին  միայն սկանդինավյան ակումբների խաղացողներ։ Բենգտսոնը խաղացել է 1 խաղ՝ 2009 թվականի հունվարի 28-ին՝ Մեքսիկայի դեմ։

2013 թվականի փետրվարի 2-ին Էրիկ Համրենը Բենգտսոնին առաջին անգամ հրավիրել է «իրական» Շվեդիայի ազգային հավաքական՝ Արգենտինայի դեմ ընկերական խաղի համար։ Նա փոխարինել է Ջոել Էկստրանդին, ով մերժել է հրավերը ծնկի խնդիրների պատճառով։ Բենգտսոնը Արգենտինայի դեմ խաղն անցկացրել է պահեստայինների նստարանին։ 2013 թվականի մարտին Էրիկ Համրենը Բենգտսոնին դիտարկում էր որպես ազգային հավաքականի թեկնածու, սակայն Բենգտսոնը վնասվածք էր ստացել։ 2013 թվականի մայիսին Համրենը Բենգցսոնին հրավիրել է հավաքական՝ որպես 4-րդ կենտրոնական պաշտպան (Անդրեաս Գրանկվիստից, Յոնաս Օլսոնից և Պեր Նիլսոնից հետո), վնասվածք ստացած Միքայել Անտոնսոնի բացակայության դեպքում։ Բենգտսոնը «իրական» ազգային հավաքականի կազմում իր նորամուտը նշել է 2013 թվականի հունիսի 3-ին՝ Մակեդոնիայի դեմ ընկերական խաղում, փոխարինման դուրս գալով 89-րդ րոպեին Յոնաս Օլսոնի փոխարեն։ Բենգտսոնը 2014 թվականի աշխարհի առաջնության հաջորդ երկու որակավորման խաղերը (հունիսի 7-ին՝ Ավստրիայի դեմ և հունիսի 11-ին՝ Ֆարերյան կղզիների դեմ) անցկացրել է պահեստայինների նստարանին։ Ֆարերյան կղզիների դեմ խաղում Գրանկվիստի հեռացման և հաջորդ որակավորման խաղին որակազրկման պատճառով, Էրիկ Համրենը 2013 թվականի օգոստոս և սեպտեմբեր ամիսներին Բենգտսոնին հրավիրել է ազգային հավաքական՝ որպես 4-րդ կենտրոնական պաշտպան։ 2013 թվականի սեպտեմբերի 4-ին Բենգտսոնը աճուկի վնասվածքի պատճառով դուրս է եկել ազգային հավաքականից, և նրան փոխարինելու համար հրավիրվել է Պոնտուս Յանսոնը։ 2013 թվականի հոկտեմբեր և նոյեմբեր ամիսներին Էրիկ Համրենը Բենգտսոնին չի հրավիրել ազգային հավաքական։

2014 թվականի մարտի 5-ին, Թուրքիայի դեմ ընկերական խաղում, Բենգտսոնը առաջին անգամ խաղացել է «իրական» ազգային հավաքականի մեկնարկային կազմում՝ Միքայել Անտոնսոնի հետ խաղընկեր լինելով։ Խաղակեսի ավարտին նրանց փոխարինել են Պեր Նիլսոնը և Ջոել Էկստրանդը։ «Աֆթոնբլադետ» թերթը Բենգտսոնին տվել է 5-ից 1 գնահատական՝ մեկնաբանելով. «Նա հազիվ է վեր կացել գետնից Մևլութ Էրդինչի հետ թռչող մենամարտում, որը նշանակել է 1-0 Թուրքիայի համար։ Խաղ, որը չափազանց թույլ էր գովասանքի արժանի»։

2014 թվականի հունիսի 1-ին նա անցկացրել է իր 4-րդ ընկերական խաղը ազգային հավաքականի կազմում, մրցակիցը Բելգիայի հավաքականն էր, Բենգտսոնը խաղադաշտ է մտել որպես փոխարինող Միքայել Անտոնսոնի համար 62-րդ րոպեին և խաղացել է Անդրեաս Գրանկվիստի հետ զույգով։ Դրանից հետո Համրենը դադարել է Ռասմուս Բենգտսոնին ազգային հավաքական կանչելուց։

## Նվաճումներ
* Սուպերետտանի չեմպիոն՝ 2006
* Հոլանդիայի գավաթակիր՝ 2011
* Շվեդիայի չեմպիոն՝ 2016, 2017

## Ծանոթագրություններ

## Արտաքին հղումներ
* 
* 

Կատեգորիա:Բեռլինի Հերտայի ֆուտբոլիստներ
Կատեգորիա:Բունդեսլիգա
Կատեգորիա:Բունդեսլիգայի ֆուտբոլիստներ
Կատեգորիա:Մալմյոյի ֆուտբոլիստներ
Կատեգորիա:Շվեդ ֆուտբոլիստներ
Կատեգորիա:Շվեդիայի հավաքականի ֆուտբոլիստներ
Կատեգորիա:Տղամարդկանց ֆուտբոլի պաշտպաններ
Կատեգորիա:Տվենտեի ֆուտբոլիստներ